Middenheim karneval

Middenheim Karneval (teutonsk: Middenheimer Fasching) er en berømt og meget velbesøgt ugelang festlighed, der afholdes hvert andet år i bystaten Middenheim. Gennemgående træk er maskeoptog, turneringer, processioner med pyntede vogne, udskejende dans i gaderne og valg af en fiktiv konge, der udøver et karikeret rædselsregime, og som under afslutningen af festlighederne udsættes for en symbolsk henrettelse. Karnevallet er blandt de mest ikoniske og velkendte begivenheder i det ganske land og gæster valfarter dertil fra Imperiet og den Gamle Verden i almindelighed. I karnevalsugen vokser Middenheims befolkning med ca. 75.000 personer - i særligt gode år med det dobbelte.
== Historie ==
Temmelig mange middenheimere argumenterer lidenskabeligt for, at karnevallet er så gammel som bystaten selv. I deres version var det selveste byens mytiske grundlægger, kong Adelwolf den Ubøjelige, der ved ankomsten til det hellige Ulricsbjerg bekendtgjorde: “Længe har vores vandring varet og mange har vores prøvelser været. Dette sted skal være vores hjem, så lad os holde en stor, fed fest!”
Alle historikere kan fortælle, at denne historie er det rene vrøvl. I litteraturen eksisterer der bred enighed om, at det første karneval blev afholdt i 812 4E for at fejre og markere afslutningen på Middenlands belejring af Middenheim, der havde afskåret bystaten fra omverdenen i næsten to år.
== Tidspunkt ==
Karnevallets præcise placering er som regel i sensommeren eller det tidlige efterår. Festlighederne fandt oprindeligt sted ved vintertid, da det var her middenlænderne måtte trække sig tilbage ved udsigt til snestorme og frostvejr. Det gik dog hurtigt op for bystyret, at en rejse gennem det nordlige Imperium ved vintertide ikke var en videre indbydende udsigt for tilrejsende gæster. Eftersom flere besøgende betød større indtægter besluttede man sig hurtigt at rykke begivenheder til umiddelbart efter høsten, men inden farbarheden blev nedsat for markant. Placeringen af den nærmere dato i sensommeren/efteråret besluttes ud fra komplicerede og fuldkommen uigennemskuelige overvejelser, der forestås af professoren i astrologi ved Collegium Theologica. Onde tunger vil vide, at den oprindelige procedure er glemt for længst, og at professor Ignatius von Jungfrau mere eller mindre overbevisende improviserer datoerne og de dunkle begrundelser bag. Nogle mener endda, at der aldrig har været nogen egentlig procedure ud over hvad de enkelte professorer nu engang fandt på til lejligheden.
== Begivenheder ==
Middenheim er i karnevalsugen stoppet til bristepunktet med festende indbyggere, tilrejsende og alle hånde begivenheder: gaderne danner ramme om udskejende fester og dans; kvarterer, laug og religiøse grupper klæder sig ud og går i store optog med pyntede vogne; skøjteløb og vandpolo afholdes i byens parker; fyrværkeri (magisk og almindeligt) oplyser himlen; festspil, turneringer og militærparader dominerer pladser og boulevarder; gøglere og akrobater af alle slags fylder gader og stræder; musikere og skuespillere opfører nye og gamle sange, krøniker og skuespil, og utallige varer skifter hænder. Et højdepunkt er valget af karnevalskongen, der sidste aften symbolsk henrettes ved (i nævnte rækkefølge) hængning, drukning, brænding og skydning.
Category:Middenheim
Category:Den Gamle Verden
Category:Festligheder
Category:Imperiet
Category:Karneval